Oprirea producției la fabrica Audi din Győr ar putea obliga marile companii multinaționale din Ungaria să-și “remodeleze” proiectele din țara vecină. După o săptămână de grevă, angajaţii producătorului auto german s-au întors la treabă, cu promisiunea că vor primi bani mai mulți, în următorii doi ani.

Sindicatul Independent al Angajaţilor Audi din Ungaria (AHFSZ) a obținut majorarea salariilor, din acest an, cu 18 la sută, adică 75.000 forinţi (circa 236 euro) pe lună. Acordul a intrat în vigoare din 1 ianuarie și va fi valabil până în martie 2020. În plus, beneficiile extrasalariale vor crește la 400.000 de forinți (circa 1.260 de euro), anual, atât în 2019, cât și în 2020, iar muncitorii vor avea cel puțin un weekend “întreg” liber, în fiecare lună, cu începere din mai 2019.

Cum unitatea de producție Audi din Ungaria are circa 13.000 de angajați, dintre care 9.000 sunt membri de sindicat, cheltuielile suplimentare cu personalul vor “costa” producătorul german, în următorii doi ani, în jur de 20 de milioane de euro. Sosit la Győr în 1993, fabricantul de automobile a înregistrat venituri de 7,3 miliarde de euro, în 2017, adică 12 la sută din cifra de afaceri a întregului grup. Până la 31 decembrie 2017, pe poarta fabricii ieșiseră 105.491 mașini și 1.965.165 de motoare.

400 de euro era salariul muncitorilor de la Audi Hungaria, în 2002

În timpul negocierilor pentru contractul colectiv de muncă, semnat în prima lună din 2017 și valabil timp de doi ani, Audi fusese de acord să majoreze salariile de bază cu 30.000 de forinți (circa 95 de euro), din 1 ianuarie 2017, și cu încă 30.000 de forinți de la începutul lui 2018.

Angajații Audi din Ungaria vor salarii ca afară – nu ca-n Germania, ci ca în Polonia, Cehia sau Slovacia

Potrivit ziariștilor de la Hungary Today, există voci care spun că Audi ar putea părăsi țara vecină, din cauza acestei greve prelungite, care a paralizat, timp de două zile, și activitatea fabricii din Ingolstadt. În opinia Academiei Maghiare de Științe (MTA), un sâmbure de adevăr există, cu siguranță.

Fabrica din Győr este una dintre cele mai importante din “familia” Volkswagen, iar cercetătorii susțin că unitățile de producție din Europa Centrală concurează și între ele, pentru a obține o poziție cât mai solidă în cadrul grupului. Conducerile locale operează pe baza unui mandat din partea societății-mamă, iar atunci când acceptă o creștere a salariului mediu cu 20 la sută pierd “puncte” importante, atât la nivel individual, cât și la nivel instituțional. Acordarea unei creșteri atât de semnificative ar da impresia că managementul nu-și poate controla forța de muncă. S-ar putea întâmpla chiar ca lucrurile să meargă și mai departe, iar concluzia să fie mutarea fabricii.

Foto: AHFSZ

Pe de altă parte, angajații Audi Hungaria susțin că ținta lor nu este să ajungă la salariile colegilor din Europa de Vest, ci să nu mai fie discriminați în raport cu cei din Est. Potrivit unui studiu realizat de AHFSZ, salariații Audi din Slovacia câștigă cu 28 la sută mai mult decât cei din Ungaria. În Cehia, câștigă cu 25 la sută mai mult, iar în Polonia cu 39 la sută mai mult.

Șeful Camerei de Comerț și Industrie a Ungariei: plecarea multinaționalelor ar fi un dezastru

Deocamdată, nimeni nu poate estima cum va schimba greva angajaților de la Audi relațiile dintre celelalte companii străine importante din Ungaria și angajații lor. Totuși, publicația Napi.hu stă cu ochii pe Robert Bosch Elektronika Kft., unde ar putea să explodeze următorul “butoi cu pulbere” și de unde vin semnale că angajații sunt nemulțumiți de lefurile lor. Înființată în 1998, fabrica din Hatvan este acum cel mai mare centru de producție din divizia de componente electronice auto a grupului Bosch și are aproape 4.000 de salariați.

László Parragh, președintele Camerei de Comerț și Industrie a Ungariei, se declară îngrijorat de tensiunile de la fabrica din Győr. El spune că există un pericol real ca marile companii, inclusiv Audi, ar putea decide ca în viitorul apropiat să-și mute producția înapoi în țările de origine, mai ales că sindicatele din aceste țări pun tot mai multă presiune în acest sens. Pentru economia maghiară, acesta ar fi un dezastru, avertizează László Parragh, în condițiile în care doar Audi acoperă 1,4 la sută din PIB-ul țării, fără a lua în calcul afacerile furnizorilor care depind de această companie.

Audi renunță la 14.000 de angajați, în următorii cinci ani

Conducerea Audi țintește o reducere a costurilor cu 15 miliarde de euro, până în 2022, potrivit publicației germane Manager Magazin, care citează surse din conducerea companiei. Economiile sunt vitale pentru Grupul VW, după scandalul emisiilor trucate. În plus, va cheltui sume uriașe pentru a-și adapta motoarele conform noilor norme anti-poluare, dar și pentru a acorda mai multă atenție modelelor electrice. Toate acestea înseamnă că Audi nu va mai face angajări pentru posturile care vor rămâne vacante în perioada următoare. Acesta înseamnă că staful companiei va scădea cu trei procente, anual, astfel că în jur de 14.000 de locuri de muncă vor fi eliminate, în cinci ani.